DA Den Europæiske Unions Tidende CE 88/689

(2004/C 88 E/0708)

SKRIFTLIG FORESPØRGSEL E-0213/04

af Sir Robert Atkins (PPE-DE) til Kommissionen

(30. januar 2004)

Om: Aftalen om afskaffelse af told på lægemidler

Aftalen om afskaffelse af told på lægemidler blev indgået af 22 lande (1) under Uruguay-handelsrunden og trådte i kraft den 1. januar 1995. Aftalen har betydet, at tolden på i tusindvis af lægemiddelenheder er blevet afskaffet, og den omfatter en forpligtelse til ikke at erstatte toldmæssige hindringer med ikke-toldmæssige hindringer. Aftalen omfatter endog produkter importeret fra lande, som ikke er kontraherende part i aftalen. Alle farmaceutiske helfabrikata (2) er automatisk omfattet af aftalen. Aktive stoffer og halvfabrikata (der anvendes ved fremstillingen af farmaceutiske helfabrikata) nyder dog ikke automatisk toldfrihed, og de skal formelt føjes til listen over produkter, som aftalen finder anvendelse på.

Under Uruguay-runden forpligtede de kontraherende parter i aftalen sig til mindst hvert tredje år at ajourføre listen over produkter omfattet af aftalen for at medtage nye aktive stoffer og halvfabrikata, der er udviklet, efter at aftalen blev undertegnet. Den anden ajourføring trådte i kraft i juli 1999 (3), hvilket betyder, at den tredje ajourføring skulle have været afsluttet for 18 måneder siden. Siden ajourføringen i 1999 er der udviklet i tusindvis af nye produkter, som venter på at blive godkendt til optagelse på listen over produkter, der er omfattet af toldfrihed.

Sideløbende hermed kunne deltagerne i WTO-forhandlingerne overveje at forenkle metodologien for at sikre, at fremtidige ajourføringer ikke længere er nødvendige, og tilskynde flere WTO-medlemsstater til at tilslutte sig aftalen. Et sådant initiativ ville falde ind under den nye handelsrunde, og selv om det må hilses velkomment, bør det ikke forhindre eller yderligere forsinke en hurtig afslutning af den ajourføring, parterne forpligtede sig til under Uruguay-runden, og som skulle have været foretaget for længst.

Kan Kommissionen oplyse, hvilket stadium EU har nået med hensyn til den tredje ajourføring af aftalen om afskaffelse af told på lægemidler, som skulle have været afsluttet for 18 måneder siden i henhold til den tidsplan, der blev fastlagt under Uruguay-runden? Kan Kommissionen oplyse, hvornår ajourføringen efter planen helt præcist vil blive afsluttet?

Svar afgivet på Kommissionens vegne af Pascal Lamy

(10. marts 2004)

Aftalen om afskaffelse af told på lægemidler er en ikke-bindende ordning mellem de vigtigste lægemiddel-producerende lande om at reducere deres WTO-toldbindinger på visse lægemidler, herunder aktive stoffer og halvfabrikata, til nul. Da der hele tiden bliver udviklet nye lægemidler, er det ifølge ordningen hensigten, at disse produkter periodisk skal tages op til fornyet overvejelse. Enhver af deltagerne kunne have igangsat den tredje ajourføring, som skulle have været afsluttet i 2002, selv om det var EU, som foreslog de to forrige ajourføringer, og som sørgede for, at de blev gennemført. Eftersom det er af interesse for EU's lægemiddelindustri, overvejer Kommissionen nu at iværksætte den tredje ajourføring.

Hvad angår forenklingen af procedurerne for ajourføring og udvidelsen af aftalen til andre WTO-medlemmer, vil Kommissionen bestemt overveje disse muligheder, hvis de er i EU's interesse i henhold til Doha-udviklingsdagsordenen.

(1) Australien, Canada, Den Tjekkiske Republik, De Europæiske Fællesskaber, Japan, Norge, Den Slovakiske Republik, Sverige, Schweiz og De Forenede Stater.

(2) Aftalen henviser til produkter klassificeret i kapitel 30 i Det Harmoniserede Toldsystem (som omfatter alle farmaceutiske helfabrikata).

(3) Med undtagelse af Japan, hvor den trådte i kraft i juni 2000.